Bussen og buschaufføren, som TV2 Nord lavede et nyhedsindslag med i søndags, har nu nået sin destination, det oplyser buschauffør Bent Christensen til Kanal Frederikshavn. Det var Bent Christensen, som fik ideen til at hente ukrainerne. - Hver gang vi tænder fjernsynet, så ser vi de stakkels mennesker dernede, som lider. Det er uretfærdigt. Så jeg tænkte, at jeg må kunne gøre en indsats, sagde Bent Christensen til TV2 Nord 13. marts inden afgangen mod Moldova. Med i bussen er også to andre chauffører, en koordinator og to tolke. Blandt andre Vladimir Weissman, der selv er fra Ukraine, men kom til Danmark som 14-årig for 22 år siden. Der er plads til 70 flygtninge i bussen, men det er kun lykkedes at finde 39 kvinder og børn, som vil med til Danmark. Bent Christensen forventer dog, at bussen bliver fyldt op, når de på vej hjem kører forbi et flygtningecenter ved Budapest i Ungarn. - Jeg er faktisk glad for, at vi ikke skuffer nogen i Moldova. Alle, som vil med til Danmark, kommer med i bussen. Det havde været værre, hvis vi skulle afvise folk, mener Bent Christensen. Han er ikke i tvivl om, hvorfor "kun" 39 personer kører med til Frederikshavn. - De føler, at Danmark er langt væk, og de vil helst være i nærheden af Ukraine, fordi de håber, at krigen nærmest slutter i morgen. Det kan vi mærke, fortæller Bent Christensen til Kanal Frederikshavn.

Referat:
En bus fra J.C. Turist i Ålbæk, der er kørt afsted for at hente ukrainske flygtninge i Moldova, ankom tirsdag formiddag til grænsen mellem Moldova og Ukraine.